Cabu
Cabu, egl. Jean Cabut, 13.1.1938-7.1.2015, fransk tegneserie- og karikaturtegner. Allerede i 1954 fik Cabu nogle tegninger udgivet i en lokal provinsavis, hvorpå han gik i gang med at uddanne sig i tegning på École Estienne i Paris. I 1958 blev han imidlertid indkaldt og sendt til Algeriet som zuav i over to år. Dette kom til at præge ham så voldsomt, at han resten af livet indtog en antimilitær og venstreorienteret holdning, som kom til udtryk i hans tegninger.
1960-83 var han tilknyttet satirebladet Hara-Kiri, og fra maj til november 1968 tegnede han for undergrundsbladet L’Enragé, grundlagt af bl.a. Siné. I 1962 blev han ansat af René Goscinny, tegneseriemagasinet Pilotes chefredaktør, og på dennes opfordring opfandt Cabu figuren Grand Duduche, en genert og kejtet gymnasieelev, der har en vis lighed med tegneren selv, og som er fortabt i en for ham uforståelig voksenverden. Fra 1970'erne tegnede Cabu desuden for le Canard Enchaîné og Charlie Hebdo, hvor han med sin pen spiddede magteliten, militæret, overhovederne for diverse religioner og den chauvinistiske, sexistiske, småracistiske og snæversynede franskmand, som figuren Mon Beauf (egl. Mon Beau-frère, ”min svoger”) er prototypen på. Derudover var Cabu bidragyder til en række store franske dagblade og ugemagasiner, udgav mange album og var 1977-87 med til at lave fjernsynsudsendelser for børn.
Cabus produktion var kolossal: ca. 35.000 tegninger blev det til, og med sit mangesidede talent har han indskrevet sig i rækken af store franske karikaturtegnere, der ligesom Honoré Daumier brugte tegningen som et politisk våben over for de magtfulde og latterlige i sin tid.
Cabu blev dræbt under det islamistiske terrorangreb på Charlie Hebdos redaktion 7.1 2015.